32004D0774
L 342/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 9 ноември 2004 година
за обявяване началото на дейността на регионалния консултативен съвет за Северно море в рамките на общата политика в областта на рибарството
(2004/774/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейска общност,
като взе предвид Решение 2004/585/ЕО на Съвета от 19 юли 2004 г. относно създаване на регионални консултативни съвети в рамките на общата политика в областта на рибарството (1), и по-специално член 3, параграф 3 от него,
като взе предвид препоръката, предадена от Обединеното кралство на 10 септември 2004 г. от името на Белгия, Дания, Германия, Испания, Франция, Нидерландия, Швеция и Обединеното кралство,
като има предвид, че:
(1)
Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (2) и Решение 2004/585/ЕО регламентират рамката за създаването и дейността на регионалните консултативни съвети.
(2)
Член 2 от Решение 2004/585/ЕО създава Регионален консултативен съвет за района на Северно море (райони IV и IIIа на ICES Международния съвет за изследване на морето).
(3)
В съответствие с член 3, параграф 1 от Решение 2004/585/ЕО представители на сектора рибарство и други групи по интереси подадоха искане за обявяване началото на дейността на този регионален консултативен съвет за Белгия, Дания, Германия, Испания, Франция, Нидерландия, Швеция и Обединеното кралство.
(4)
Според изискването на член 3, параграф 2 от Решение 2004/585/ЕО, заинтересованите държави-членки определиха дали подаденото искане относно Регионалния консултативен съвет за Северно море е съобразено с разпоредбите на горното решение. На 10 септември 2004 г. заинтересованите държави-членки предадоха препоръка на Комисията относно този регионален консултативен съвет.
(5)
Комисията е оценила подаденото искане от заинтересованите страни и препоръката в светлината на Решение 2004/585/ЕО и на целите и принципите на Общата политика по рибарството и счита, че регионалният консултативен съвет за Северно море е готов да започне дейността си,
РЕШИ:
Член единствен
Регионалният консултативен съвет за Северно море, създаден с Решение 2004/585/ЕО, започва дейността си, считано от 1 ноември 2004 г.
Съставено в Брюксел на 9 ноември 2004 година.